Det norske folk er rente-optimister
Det viser en meningsmåling som Respons har gjort for VG. Her er hovedfunnene i målingen: 59 prosent oppgir at de har lån på bolig eller hytte. 80 prosent av dem sier at de i liten grad vil få problemer med å betjene lånet hvis renten stiger meg to prosentpoeng: 54 prosent svarer «ikke i det hele tatt» og 26 prosent svarer «i mindre grad». 13 prosent svarer at de i «noen grad» vil får problemer med å betjene lånet med to prosent høyere rente, mens bare fire prosent svarer at de «i stor grad» vil få problemer hvis renten går opp med to prosentpoeng. Vi har nå 5519 milliarder kroner i gjeld . Det norske folk har økt gjelden sin mye de senere årene og var i fjor oppe i 222 prosent av disponibel inntekt. Lenger ned i saken kan du lese om en boligkjøper som er en smule spent på hvordan det kommer til å gå hvis rentene øker to prosentpoeng. Kommunikasjonsdirektør Tom Staavi i Finans Norge , hvor de fleste av landets banker er medlem, er ikke veldig bekymret: – Vårt barometer viser også en sterk optimisme blant husholdningene. Og nøkkelen til optimismen er et godt arbeidsmarked, sier han: – Så lenge norsk økonomi fortsetter å vise vekst og vi ikke får økt arbeidsledighet, har norske husholdninger god grunn for sin optimisme. Skulle renten stige, vil de fleste kunne håndtere dette gjennom noe redusert forbruk, sier Staavi og legger til: – Det er ikke overraskende at norske husholdninger på en bred front rapporterer at de fint tåler to prosentpoengs renteøkning. Bankene legger inn at du skal tåle en fem prosentpoengs renteøkning før du får tilbud om lån. Undersøkelsen viser således at bankenes kredittvurderinger er gode.
Det norske folk har lån. Masse lån. Men det bekymrer oss overhodet ikke. Ikke engang en renteøkning på to prosent vil skape problemer.